kardosdrur/scandi-wiki huggingface dataset:
Olfert Fischer (kystforsvarsskib)

Olfert Fischer var et dansk pansret krigsskib, oprindeligt betegnet som "panserskib", fra 1911 som "pansret kystforsvarsskib", fra 1912 blot "kystforsvarsskib", og endelig fra 1922 som "orlogsskib". Med de tre skibe af Herluf Trolle-klassen fik Marinen endelig den serie homogene panserskibe, man havde ønsket i flere år. I forhold til det fire år ældre søsterskib Herluf Trolle var der kun foretaget mindre ændringer, og de tre skibe lignede hinanden så meget, at Marinen malede ringe på skorstenene for at skelne mellem dem. Olfert Fischer var pansret med cementeret nikkelstål fra Krupp, der havde større modstandskraft. 24 cm kanonerne havde længere løb, og kunne række 13.700 m mod 11.500 m i Herluf Trolle, og skudhastigheden var øget fra 1,3 til 1,8 skud pr. minut. De mellemsvære 15 cm kanoner havde kun fået øget rækkevidden fra 10.300 til 10.400 m, og skudhastigheden fra 6,5 til 7 skud pr. minut. Da Marinens gamle flagskib Helgoland snart skulle udrangeres, blev Olfert Fischer indrettet som admiralsskib, med ekstra kahytter. Skibet var opkaldt efter den danske søofficer Olfert Fischer, der ledede flåden i Slaget på Reden.

Tjeneste 
Olfert Fischer fik en aktiv karriere i Marinen, og deltog både i sommer- og vintereskadrer. Under 1. verdenskrig udgjorde den sammen med sine to søsterskibe og Skjold rygraden i den sikringsstyrke, der bevogtede de danske minefelter og markerede den danske neutralitet. Marinens store enheder gjorde på skift tjeneste i 1. eskadre i Øresund og 2. eskadre i Storebælt. I 1920 hejste skibet kommando igen, og var med til at udføre bevogtning i Lillebælt og det Sydfynske Øhav, hvor bander af undvegne russiske krigsfanger hærgede. I maj 1920, da Sønderjylland var stemt hjem til Danmark, overførte skibet danske tropper til Sønderjylland, til afløsning for de allierede besættelsestropper i afstemningszonen. Olfert Fischer var jævnligt udrustet i mellemkrigsårene, og var på sit sidste togt i eskadre i 1933.

I 1936 var Olfert Fischer klar til at blive udrangeret, men Søværnet besluttede at anvende det en ekstra gang, denne gang som målskib ved forsøg med luftbombardementer. Både Hærens Flyvertropper og Marinens Flyvevæsen deltog i øvelsen, der gik ud på at bestemme træfsikkerheden ved luftbombardementer. Olfert Fischer sejlede rundt i Faxe Bugt med omkring 9 knobs fart, og flyene forsøgte at ramme den med 12 kg øvelsesbomber, mens skibet til gengæld foretog undvigemanøvrer. Resultatet var, at af 386 kastede bomber blev skibet ramt af de 12, svarende til en træfprocent på omkring 3. Efter øvelserne blev Olfert Fischer solgt og ophugget.

Litteratur 
 R. Steen Steensen, Vore panserskibe, (Marinehistorisk Selskab, 1968)

Noter 

Panserskibe fra Danmark
Hanne Willumsen

Hanne Willumsen (født 5. december 1939) er en dansk skuespiller, dukkefører, forfatter og designer.

Hun har lagt stemme og dukke til Andrea fra Kaj og Andrea, derudover står hun bag dukkerne Anna og Lotte sammen med Iben Wurbs.

Serier 
Andre serier Hanne Willumsen har lagt stemme til:
 Kikkebakkeboligby, julekalender
 Jullerup Færgeby, julekalender
 Magnus Tagmus, julekalender
 Sørøver Sally
 Stine, Anders og Jeanette

Eksterne henvisninger 
 

Skuespillere fra Danmark
Dukkeførere
Personer i Kraks Blå Bog
Peter Leo Gerety

Peter Leo Gerety (født 19. juli 1912 i Shelton, Connecticut, død 20. september 2016) var den ældstlevende amerikanske romerskkatolske biskop, indtil sin død i en alder af 104 år. Han var ærkebiskop i Newark, New Jersey fra 1974 til 1986.

Ærkebiskopper
Biskopper fra USA
Hundredårige
Quinceañera

Quinceañera er en fest, der i visse områder af Latinamerika og i Spanien fejres på en piges femtende fødselsdag. Ordet er afledt af quince og año, der på spansk hhv. betyder femten og år. Det er overgangen fra pige til voksen kvinde, der fejres. Festens karakter og traditioner adskiller sig kraftigt i forskellige regioner, men der er ofte tale om en særdeles stor og omkostningsrig fest.

Aztekerne
Festdage
Boris Pahor

Boris Pahor (født 26. august 1913, død 30. maj 2022) var en slovensk digter og romanforfatter, der var født og bosiddende i Italien.

Referencer

Eksterne henvisninger 

Hundredårige
Forfattere fra Slovakiet
Heh

Heh/Huh var i den ægyptiske mytologi guddommeliggørelsen af evigheden i den helioplitanske nigudskreds i Hermopolis.
Hans navn betyder uendelighed. Han var hermafrodit, og hans kvindelige form blev kendt som Hauhet, som er den feminine form af hans navn.

Hans mandlige form blev ofte afbildet som en frø eller som et menneske med et frø-hoved, og hans feminine side blev afbildet som en slange eller som et menneske med et slange-hoved.
Afbildninger af Heh blev også brugt i hieroglyfferne i betydningen en million, som blev betragtet som størrelsen uendelig i egyptisk matematik. 
Denne guddom er også kendt som "Gud af millioner af år".

Eksterne henvisninger 

Egyptiske guder
Tids- og skæbnegudinder

ca:Llista de personatges de la mitologia egípcia#H
Double (sport)

Double er et sportsudtryk, primært kendt fra ketsjersportene tennis og badminton samt bordtennis hvor man spiller to-mod-to. Hvis det kun er mænd, der spiller mod hinanden, hedder det herredouble, hvis det kun er kvinder, der spiller, hedder det damedouble. Hvis der er en mand og en kvinde på hvert hold, er der tale om mixed double.

Se også
Single – det modsatte, hvor man spiller en-mod-en

Sport
Pyrus (nisse)

Pyrusander 'Pyrus' Purlegris (Perlegrus) er en fiktiv karakter, skabt af Martin Miehe-Renard, og kendt fra de danske julekalendere Alletiders Jul (1994), Alletiders Nisse (1995), Alletiders Julemand (1997), Pyrus i Alletiders Eventyr (2000), samt filmen Pyrus på pletten (2000) og Pyrus i Alletiders Show (2009). Pyrus er en nisse og portrætteres af Jan Linnebjerg.

Pyrus optrådte for første gang i TV 2s julekalender Alletiders Jul i 1994, som blev en så stor succes at tre yderligere julekalendere-efterfølgere og en spillefilm blev skabt. 

Karakteren Pyrus er en livlig og sorgløs ungnisse, som trods sine ellers gode intentioner, ofte får rodet sig ud i problemer. I Alletiders jul bliver Pyrus ansat som lærling hos arkivnissen Guttenborg ved Danmarks Rigsarkiv i København, hvor også rigsarkivaren Bertramsen og hans sekretær Josefine Brahe arbejder. Pyrus kommer i starten af julekalenderen til at slette alle spor efter julen i historiebøgerne, og han, Guttenborg og en ung pige, der er faldet ud af bøgerne, må nu forsøge at få julen på plads i historien igen. I Alletiders nisse får Pyrus sammen med en skolekammerat, Kandis, til opgave at skrive om, hvad en nisse er, og sammen må de dykke ned i nordisk skønlitteratur, sange, teaterstykker, film osv. for at løse opgaven. I Alletiders julemand kommer Pyrus til at give Julemanden hukommelsestab og nisserne og menneskene må nu forsøge at få ham til at huske alt igen, så det kan blive jul. I Alletiders eventyr kommer Pyrus til at blande alle de kendte eventyr sammen til et stort rod, og nisserne og menneskene må arbejde hårdt for at få sat eventyrene rigtig sammen igen.

Pyrus er søn af sætternisser, og hans far, Valse (portrætteret af Lars Knutzon) kom til at skrive familiens efternavn, Perlegrus, forkert på Pyrus' navneattest og gav ham i stedet efternavnet Purlegris.    

Fiktive personer fra Danmark
Landkreis Rosenheim

Landkreis Rosenheim ligger i Oberbayern   i den   tyske delstat Bayern. Den grænser til (med uret fra vest)  Landkreisene Miesbach, München, Ebersberg, Mühldorf am Inn og Traunstein samt mod syd til den Østrigske delstat Tyrol i Bezirk Kufstein. Byen  Rosenheim er helt omsluttet af landkreisen , men er som kreisfri by ikke en del af den. 

I Landkreis Rosenheim ligger byerne Kolbermoor, Bad Aibling og Wasserburg am Inn, samt yderligere 43 kommuner.

Geografi 
Landkreis Rosenheim ligger i  alpeforlandet  og i den bayerske del af landskabet Unterinntal. Det fra Würm-istidens Inngletscher tilbageliggende Morænelandskab har dannet mange søer. Floden Mangfall, der har sit udspring i  Tegernsee løber ved Rosenheim ud i Inn. Til området hører også en lille del af Chiemsee (Schafwaschen) og øerne Frauen- og Herrenchiemsee i denne. Den største del af Chiemsee, deriblandt øernes omgivelser hører under nabolandkreisen Traunstein. Mod syd ligger bjergkæden Mangfallgebirge hvor det 1.838 m høje bjerg Wendelstein er det mest markante, men ikke det højeste.   Mod syd ligger også  Chiemgauer Alperne. Det  højeste bjerg i området er Große Traithen, der er  1.852 meter højt.

Byer og kommuner 

Kreisen havde   indbyggere pr.    

Verwaltungsgemeinschafte
 Breitbrunn(Gemeinden Breitbrunn a.Chiemsee, Chiemsee und Gstadt a.Chiemsee)
 Halfing(Gemeinden Halfing, Höslwang und Schonstett)
 Pfaffing(Gemeinden Albaching und Pfaffing)
 Rott a.Inn(Gemeinden Ramerberg und Rott a.Inn)

Kommunefri områder (10,37 km²)
 Rotter Forst-Nord (7,33 km²)
 Rotter Forst-Süd (3,04 km²)

Eksterne henvisninger 

 Officiel Websid for  Landkreisen
Santers

Santers er et canadisk hardrockband fra Toronto, der består af Rick Santers (forsanger, guitar, keyboard), Mark Santers (trommer) og Rick Lazaroff (bas).

I 1980 vandt bandet en radiokonkurrence lavet af "Toronto's Rock Staion Q107" 
Debutalbummet Shot In The Flames udkom i mere end 10 lande, og bandet turnerede i Canada og USA.
Til nummeret "Can't Shake You" udkom en video, der blev vist en del på MTV. 
I 1982 turnerede bandet som support for Ozzy Osbourne i USA under dennes Diary of A Madman-tour.

Diskografi 

Musikgrupper fra Canada
Unterinntal

Unterinntal («Nedre Inndal») er den tyrolske del af dalen til floden Inn mellem Innsbruck og den tyske grænse og et stykke ind i den tyske delstat Bayern til i nærheden af Rosenheim. Dalen strækker sig østover fra Innsbruck og bøjer nordover ved Kufstein, før Inn krydser grænsen til Bayern. De vigtigste byer i Unterinntal mellem Innsbruck og Kufstein er Hall in Tirol, Schwaz, Jenbach, Rattenberg og Wörgl.

Innsbruck regnes af nogle til Unterinntal, mens byen i andres øjne ligger mellem Ober- og Unterinntal. Sammen med Unterinntals sidedale og de østlige dele af Nord-Tyrol omtales dette landskab som (Tyroler) Unterland. De aktuelle sidedale er Zillertal, Alpbachdalen og Wildschönau i syd samt de noget mindre Achen-, Brandenberger og Thierseetal i nord og Brixental og Sölland i øst. Også Leukental (med bl.a. Kitzbühel og St. Johann in Tirol) regnes til Unterland, selv om den ikke har afløb til Inn, men mod Chiemsee.

Unterinntal er et af de største østrigske industricentre. Mellem Innsbruck og Rosenheim lever omkring 380.000 mennesker (2001) i et relativt snævert område.

Nordtyrol
Dale i Østrig
Bayerns geografi
Dale i Alperne
Zillertal

Zillertal er en sydlig sidedal til Unterinntal i Tyrol i Østrig. Dalen er forholdsvis bred, solfyldt og ikke særlig stejl. Der drives derfor meget landbrug, og dalen er også attraktiv for turismen. Dalen har 35.000 indbyggere, som er fordelt over 25 kommuner. Dalen udgør en del af distriktet Schwaz, men har en selvstændig forvaltning, som ligger i dalens historiske og geografiske midtpunkt i Zell am Ziller. Ziller er navnet på floden i dalen.

Zillertal danner grænsen mellom Tux-Alperne i vest og Kitzbühel-alperne i øst. De sydlige dele af dalen begrænses af Zillertal-Alperne med flere bjergtoppe på over 3.000 moh.

Kommunen ved indgangen til Zillertal hedder Strass im Zillertal. Dalens største kommune, Mayrhofen (3.800 indbyggere) ligger 30 km længere mod syd og danner afslutningen på den egentlige Zillertal. Her forgrener dalen sig i fire mindre og brattere dale: Tuxertal mod vest, Zamser Grund mod sydvest, Stillupgrund mod sydøst og Zillergrund mod øst. De to førstnævnte er beboede. Af andre sidedale er Gerlostal den største. Den ligger vest for Zell og danner over Gerlospasset forbindelsen til det salzburgske landskab Pinzgau.

Med Zillertalbahn, der er en smalsporet jernbanelinje fra Jenbach i Inndalen til Mayrhofen, er Zillertal også knyttet til Østrigs jernbanenet. Dermed er dalen let tilgængelig fra f.eks. Innsbruck, som ligger ca. 40 km længere mod vest.

Som religionshistorisk kuriositet kan man nævne, at grænsen mellem bispedømmerne Innsbruck og Salzburg går langs floden Ziller. Dermed hører landsbyerne på dalens venstre (vestlige) side åndelig set til Innsbruck, og den højre (østre) siden til Salzburg. Dette kommer også til udtryk i kirkespirene: Mens kirketårnene har røde tage på Zillers venstre side, har de grønne tage på flodens højre side.

Eksterne henvisninger 

Nordtyrol
Dale i Østrig
Vintersportssteder i Østrig
Dale i Alperne
Dansk Land og Strandjagt

Dansk Land- og Strandjagt er en landsdækkende jagtforening i Danmark. Foreningen blev oprettet den 26. november 1991, i protest mod at de daværende tre jagtforeninger i Danmark, Dansk Jagtforening, Landsjagtforeningen af 1923 og Dansk Strandjagtforening, blev sammenlagt til Danmarks Jægerforbund. Dansk Land- og Strandjagt frygtede for den "lille mands jagt" på grund af fredninger, reservater og andre jagtbegrænsninger.

Foreningen værner især om den frie jagtret og om den private ejendomsret samt bæredygtige, biologisk begrundede jagttider.

Dansk Land- og Strandjagt udgiver jagtbladet Jagt & Jægere seks gange om året.

Foreningen havde i 2011 omkring 900 medlemmer.

Eksterne henvisninger 
www.dls-jagt.dk

Referencer 

Land og Strandjagt
Etableret i 1991
Zillertal-Alperne

Zillertal-Alpene er en bjergkæde i Tyrol i Østrig som er en del af Alperners hovedkam. En række toppe når over 3.000 moh., og på flere er der isbræer. Kæden er opkaldt efter Zillertal, som strækker sig ind i massivet nordfra.

Afgrænsning 
Zillertal-Alperne begrænses
 i øst af Krimmler Ache (en biflod til Salzach), Krimmlerpasset og Tauferer Ahrntal (mod Hohe Tauern),
 i syd af Pustertal (mod Dolomitterne),
 i vest af Wipptal på begge sider af Brennerpasset (mod Sarntal- og Stubai-Alperne).

Nordgrænsen til Tux-Alperne (i nordvest) og Kitzbühel-alperne (i nordøst) er defineret til at krydse Zillertal mellem Mayrhofen og Zell am Ziller. De respektive skel følger fra Mayrhofen langs Tuxertal, Tuxerpasset og Schmirnbach til Wipptal; fra Zell går det via Gerlospasset til Salzachdalen.

Toppe 
De vigtigste bjerge i Zillertal-Alperne er:
 Hochfeiler (3.510 moh.)
 Großer Möseler (3.478 moh.)
 Olperer (3.476 moh.)
 Hochfernerspitze (3.463 moh.)
 Turnerkamp (3.418 moh.)
 Großer Löffler (3.376 moh.)
 Hoher Riffler (3.231 moh.)

Dale 
Hoveddalene i Zillertal-Alperne er Zillertal med dens sidedale. Zillertal deler sig i flere mindre dale (Gründe) syd for Mayrhofen, disse er Tuxertal, Zamser Grund, Stillupgrund (ubeboet) og Zillergrund. Fra øst strækker Mühlwalder Tal, en sidedal af Tauferer Ahrntal, sig inn i Zillertal-Alperne. Blandt Pustertals sidedale ligger Pfunderer Tal og Jochtal i Zillertal-Alperne. Pfitscher Tal, Valsertal og Schmirntal er sidedale til  Wipptal

Geologi 
Zillertal-Alperne er en del af det såkaldte Tauernvindue, hvor erosionen har blotlagt dybere lag end det ellers er normalt for Østalperne. Bjergarterne i Zillertal-Alperne er derfor overvejende granitgnejs og skifer.

Bjergkæder i Alperne
Bjergkæder i Østrig
Bjergkæder i Italien
Nordtyrol
EMD 567

EMD 567 er en serie af dieselmotorer til lokomotiver fra lokomotivproducenten General Motors Electro-Motive Division (EMD).
Denne motorserie, som afløste Wintons 201-A, blev anvendt i EMDs lokomotiver fra 1938 til den blev afløst i 1966 af EMD 645.
Ligesom forløberen, 201-A og efterfølgeren EMD 645, var der tale om en totakts dieselmotor i V-form med en vinkel på 45° mellem cylinderne.

I Danmark kendes denne motortype fra MY- og MX lokomotiverne

Tekniske data 
Fælles for alle EMD 567 motorer var boringen på 8 1/2 tommer (216 mm) slaglængden på 10 tommer (254 mm), hvilket gav et slagvolumen på 567 kubiktommer pr. cylinder (9.292 cm³), heraf navnet.

Afhængigt at cylindertal og udførelse blev der fremstillet følgende typer:

Litteratur 
 Pinkepank, Jerry A.: The Second Diesel Spotters Guide; Kalmbach Publishing Co. Milwaukee; 4. Auflage 1980; 
 Solomon, Brian: EMD F-unit Locomotives; speciality press North Branch; 1. Auflage 2005; 
 Solomon, Brian: EMD Locomotives; MBI Publishing Compagny St. Paul, MN; 1. Auflage 2006; 
 Andersen, Torben: DSB litra MX, type 567 : NOHAB GM diesellokomotiver i Danmark, Lokomotivet 1999.

Electro-Motive Diesel
Dieselmotorer
Dieseltraktion
Flauenskjold

Flauenskjold er en lille by i Vendsyssel med , beliggende i områdets østlige del ved foden af Jyske Ås nær Frederikshavnmotorvejen 35 kilometer nordøst for Aalborg og 17 kilometer sydvest for Sæby. Nabobyen Dybvad befinder sig 5 kilometer fra Flauenskjold.

Byen ligger i Region Nordjylland og hører under Brønderslev Kommune. Flauenskjold er beliggende i Voer Sogn.

Fru Elvira Mortensen fra Politikens At tænke sig bor i Flauenskjold.

Historie 
Ved århundredeskiftet beskrives byen således: "Flauenskjold, ved Landevejen, Gde., med Missionshuset „Bethesda“ (opf. 1898), Vestengaardens Skole, Kro, Læge- og Dyrlægebolig, Købmandsforretn., flere Haandværkere, Andelsmejeri, Markedsplads (Marked i Apr., Sept. og Nov.), Postekspedition og Telefonstation." Flauenskjold havde i 1906 144 indbyggere, i 1911 138 indbyggere og i 1916 216 indbyggere.

Flauenskjold fortsatte sin udvikling i mellemkrigstiden og efter 2. verdenskrig: i 1921 havde byen 308 indbyggere, i 1925 310, i 1930 447, i 1935 485, i 1940 490, i 1945 414, i 1950 449, i 1955 587, i 1960 556 og i 1965 612 indbyggere.

Noter

Eksterne henvisninger 
 
 Flauenskjold skole 

Byer i Brønderslev Kommune
Byer og bydele med genforeningssten
Superstar (Pede B sang)

"Superstar" er en dansk rapsang af Pede B og Per Vers. Det er den anden single fra Pede B's andet album Stadig Beskidt fra 2008. Sangen har samples fra sangen "Du var superstar" af bandet Flair, der optrådte med den i Dansk Melodi Grand Prix 1978 og var skrevet og komponeret af Peder Kragerup & Lasse Lunderskov. 

Sangen handler om hvordan, man pludselig kommer ind i talentbranchen og begynder at leve et luksusliv og ender med den morale at ingenting varer for evigt. I musikvideoen medvirker skuespilleren Sebastian Jessen, som den succesrige stjerne.

Sange fra 2008
Sange fra Danmark
Hiphop-sange
Alfred Hage (landbrugsminister)

Alfred Peter Anton Hage (født 30. maj 1843 i København, død 30. april 1922 på Oremandsgård, Allerslev) var en dansk godsejer, kammerherre, hofjægermester, cand.polit. og landbrugsminister fra De Nationalliberale og siden Højre. Han var den første formand for Danmarks Naturfredningsforening 1911-1915.

Han var søn af Alfred Anton Hage og bror til Johannes Hage. Han blev student fra Borgerdydskolen på Christianshavn 1861, cand.polit. 1866, arvede Oremandsgård og Kallehave Færgegård 1872 samt ejer af Snapparp i Skåne 1892-98.

Hage var formand for Allerslev Sogneråd 1874-86, næstformand i Præstø Amts Landboforening 1882-1902, repræsentant i Nationalbanken 1889-94, direktør i Sparekassen for Præstø By og Omegn fra 1876, medlem af bestyrelsen for Dansk Forening for Lystsejlads 1883 og for Sjællands Stifts Forsvarsforening 1882, formand for Østifternes Haveselskab fra 1889, præsident for De samvirkende danske Haveselskaber 1910, formand for Foreningen Skolehaven fra 1905, medlem af Forsikringsselskabet Danmarks repræsentantskab fra 1890, af dets bestyrelse fra 1903. Han var Kommandør af 1. grad af Dannebrogordenen og Dannebrogsmand.

Folketingsmand for Præstøkredsen 1892-95; kongevalgt Landstingsmand fra 1895: landbrugsminister i Ministeriet Hørring 1897-1900, medlem af Forsvarskommissionen 1902-08 og formand for Højres repræsentantskab 1903.

Han var gift med Emily, f. Brockdorff (1849-1930).

Kilder 
 Kraks Blå Bog 1910

Eksterne henvisninger 
 

Godsejere fra Danmark
Sognerådsformænd fra Danmark
Foreningsformænd fra Danmark
Landbrugsministre fra Danmark
Landstingsmedlemmer i 1890'erne
Landstingsmedlemmer i 1900'erne
Landstingsmedlemmer i 1910'erne
Landstingsmedlemmer i 1920'erne
Folketingsmedlemmer i 1890'erne
Alfred
Landstingsmedlemmer fra Højre (1881-1915)
Formænd for Danmarks Naturfredningsforening
Kommandører af 1. grad af Dannebrog
Politikere fra De Nationalliberale
Personer i Dansk Biografisk Leksikon
Personer i Kraks Blå Bog (afdøde)
Kammerherrer fra Danmark
Hofjægermestre fra Danmark
Disney XD

Disney XD var en reklamefinansieret tv-kanal som blev etableret i Skandinavien 12. september 2009, både hos Canal Digital, Viasat og Yousee. Kanalen erstattede to andre Disneykanaler; Jetix og Toon Disney i Danmark og Skandinavien. Den nye kanals hovedmålgruppe er drenge i alderen 6-16 år.

Kanalen består af tegnefilm og «live action»-programmer. Disney XD viser hovedsageligt programmer fra Jetix og Toon Disney samt sport fra den amerikanske TV-kanal ESPN. I USA blev kanalen lanceret 13. februar 2009 som en erstattning af Toon Disney eftersom Jetix var en programblok i USA.

Disney XDs programplan omfatter, film, korte formaterte produktioner fra Jetix Europe, og sports programmer udviklet i samarbejde med ESPN.  Disney XD lukkede som tv-kanal den 31. december 2020.

Eksterne henvisninger 
 Disney XD Danmark
 Disney XD USA 

Tv-kanaler fra USA
Etableret i 2009
XD
Aage Damgaard

Aage Damgaard (17. juni 1917 i Rødding, Vildbjerg – 13. september 1991 i Herning) var en dansk fabrikant og kunstsamler, bror til Mads Eg Damgaard.

Aage Damgaard var søn af gårdejer Carl Damgaard (død 1953) og hustru Katrine f. Thomsen (død 1943), fik uddannelse som væver på Herning Mekaniske Væverier og på Ry Højskole 1938-39, på Askov Højskole 1946. Damgaard begyndte i 1939 egen tekstilvirksomhed, koncentrerede sig fra 1945 om produktion af skjorter under navnet Angli og fik efterhånden en dominerende position på hjemmemarkedet. Damgaard opgav dog i 1975 sit engagement tekstilbranchen på grund af voksende konkurrence fra Østen og fortsatte i stedet udbygningen af restaurantkæden A Hereford Beefstouw, som han havde etableret i 1971.

Aage Damgaard var optaget af moderne kunst, og ud over at etablere en stor samling lod han i 1966 billedkunstneren Carl-Henning Pedersen udsmykke sin nybyggede fabrik i Birk ved Herning. Kunstsamlingen blev i 1973 skænket til Midtjysk Skole- og Kulturfond, og i 1976 blev fabrikken i Birk omdannet til Herning Kunstmuseum, hvori Aage Damgaards samling indgår. Damgaard var aktiv i egnsudviklingsdebatten og medlem af Dagbladet Politikens bestyrelse fra 1963-66.

Han var tillige medstifter af Herning Textilhøjskole 1958; medlem af Egnsudviklingsrådet 1958-62; formand for Vestjyllands Udviklingsråd 1963-70; medlem af bestyrelsen for Herrelingerifabrikantforeningen og for Beklædningsindustriens Fabrikantforening (1966) samt formand for dennes skjortesektion til 1970; medlem af bestyrelsen for A/S Herning mekaniske Væveri 1966-69, for Jysk Fabrikantforening 1966-70, for Uno-X Fonden 1966, for Sydvestjysk universitetsforening 1966-69 og for den selvejende institution Spindegården, Askov 1963-69; formand for Konfektions- og trikotageskolen i Birk; formand for Sammenslutningen af danske Kunstforeninger; formand for kulturudvalget til 1970; medlem af hovedbestyrelsen for Det radikale Venstre; medlem af bestyrelsen for Danmarks Nationalbanks Jubilæumsfond af 1968; formand for Midtjysk Skole- og Kulturfond fra stiftelsen 1973.

Han blev gift 23. september 1950 med Birgit, f. Jørgensen 12. april 1927 på Frederiksberg, datter af sognepræst Andreas Jørgensen (død 1952) og hustru Maria f. Pinholt.

Han er begravet på Gjellerup Kirkegård i Herning.

Litteratur 
 Aage Damgaard, Mit livs rigdom, 1980,

Kilder 
 Kraks Blå Bog 1974

Eksterne henvisninger 
 

Filantroper fra Danmark
Foreningsformænd fra Danmark
Danskere i 1900-tallet
Kunstsamlere fra Danmark
Personer i Kraks Blå Bog (afdøde)
Fabrikanter fra Danmark
Personer fra Vildbjerg
Mæcener fra Danmark
Personer i Dansk Biografisk Leksikon